אראלה טהרלב בן שחר

אראלה טהרלב בן שחר (נולדה ב-29 באוגוסט 1966) היא עיתונאית, מרצה, סופרת, והיסטוריונית של תזונה ואוכל. בעלת תואר דוקטור בהיסטוריה של המדע. מחברת הספר "בתרווד כשפיה". מלמדת היסטוריה של תזונה ופילוסופיה של סביבה באוניברסיטה הפתוחה.

 ביוגרפיה 
טהרלב בן שחר היא בתם של הפזמונאי יורם טהרלב והמשוררת והסופרת נורית זרחי. אחותה של הציירת רוני טהרלב. נולדה בפתח תקווה וגדלה בתל אביב.

בשנים 1996–2002 הקימה במשותף עם מיכל בן ארי ואורית בינדרמן חברה למשחקי מחשב לבנות בשם Jade, שייצרה את המשחק ג'וליה גולשת בזמן ילדי הפרחים, המזמין את המשחקות לחזור בזמן לתקופות שונות בהיסטוריה ולפתור שם תעלומות שיכולות לשנות את העתיד, וכן חברה לסרטים אינטראקטיביים בשם e-muse.

משנת 1999, בעת לימודיה באוניברסיטה, עבדה ככותבת תסריטי מולטימדיה, קופירייטרית, כתבת שיווקית ומתרגמת. בנוסף תרגמה ספרים, ביניהם ספר פילוסופיה לילדים בשם "על מה אנחנו חושבים: שמונה שאלות פילוסופיות גדולות" מאת סטיבן לאו, שיצא לאור ב-2002 בהוצאת מעריב.

החלה את עבודתה כעיתונאית בשנת 1999. בעשור שבין 1999–2009 פרסמה טור אישי על הורות במוסף "להיות הורים" של "את", לצד כתבות על הורות, נשים, חינוך ועוד. מ-2009 עד 2022 עבדה ככתבת בכירה ב"מנטה" של ידיעות אחרונות. בכתבותיה על בריאות, שפורסמו גם ב-ynet וב-Xnet, תיארה את העלייה בכמות האבחונים של בעיות רפואיות, כמו הפרעת קשב, נשאות גנטית, וספקטרום האוטיזם בתחילת המילניום; בחנה את היעילות והסיכון של טיפולים תרופתיים שהיו חדשים ופופולריים, כמו: מודפיניל, ריטלין, SSRI, ועוד; חשפה את הציבור הישראלי לפרוצדורות חדשות והשלכותיהן, כגון הקפאת ביציות, רפואה מותאמת אישית, ואפליקציות לניטור עצמי ולתנועות בריאות כצורות חיים, כמו zero waste, דיאטת 100 המייל, מאריכי החיים ועוד. בכתיבתה מיפתה מגמות וחוליים חברתיים כפי שהם משתקפים בדיאגנוזות, שימוש בתרופות ובפרוצדורות רפואיות.

טהרלב בן שחר נשואה לפרופסור שי בן שחר, גנטיקאי ורופא ילדים, ואם לשניים. מתגוררים בגבעתיים.

 באקדמיה 
סיימה תואר ראשון בפילוסופיה ופסיכולוגיה באוניברסיטת תל אביב בשנת 1991. בשנת 1999 השלימה בהצטיינות תואר שני בפילוסופיה באוניברסיטת תל אביב, שבו התמקדה בתחום הפילוסופיה של הלשון. בעבודת התזה שלה כתבה על רלטיביזם אצל לודוויג ויטגנשטיין.

בשנת 2019 השלימה את תואר הדוקטור, בתחום היסטוריה ופילוסופיה ושל המדע באוניברסיטת בר-אילן, בתוכנית STS – חברה, מדע וטכנולוגיה. מחקרה התחקה אחר ההיסטוריה של המלצות תזונה ופעילות גופנית והקשר בין מדע לחיי יום יום, ציונות, פוליטיקה, כלכלה ומגדר משנות ה-30 ועד שנות ה-80 של המאה ה-20.

מ-2019 משמשת מרצה בתוכנית להיסטוריה ופילוסופיה של הביולוגיה (המחשבה הביולוגית) באוניברסיטה הפתוחה. מחקריה מתפרסמים בעיתונים מדעיים, ובהם היא מתחקה אחר הקשרים בין תזונה וחקלאות, לבין מגדר, לאומיות וחברה. הם מתמקדים בהיסטוריה של המלצות תזונה ודיאטה בישראל, ובהקשרים החברתיים שלהם, וכן בחקלאות נשים בתקופת היישוב. היא כתבה על כינון אומה דרך טורי מדריך לתזונה על ידע ילידי וידע מדעי בקידום החקלאות על ידי נשות היישוב. בנוסף ערכה קובץ מאמרים על האופן שבו השתלבו הוראת חקלאות וגינון במאבקי נשים ומיעוטים ברחבי העולם – מגרמניה ואנגליה ועד צ'ילה ויפן. כמו כן מלמדת פילוסופיה של הסביבה, וסוציולוגיה של טכנולוגיות פריון. פיתחה במשותף עם פרופ' דפנה הירש את הקורס "ביקורת התזונה הטהורה", שאותו היא גם מלמדת.

ספרה "בתרווד כשפיה: נשים, תזונה ומדע בהיסטוריה של ישראל" מתאר את מחקריה על תולדות התזונה והאוכל ביישוב, וחושף את מקומם של גידול ובישול ירקות במאבק הפמיניסטי של נשות היישוב, את הדרך שבה מומחים לתזונה של הצנע היו מעורבים בהתנגדות למאבקי נשים לשוויון בשנות קום המדינה ואת תפקידן של תזונאיות, טבחיות ועקרות בית בכינון החברה בישראל.

 פרסומים 
 "לנצח בינתיים", רומן, הוצאת גוונים 1998.
 "הסיפור של נימי", ספר ילדים, הוצאת מפה 2004.
 "ביקורת התזונה הטהורה", הוצאת האוניברסיטה הפתוחה, 2023.
 "בתרווד כשפיה: נשים, תזונה ומדע בהיסטוריה של ישראל", הוצאת אפיק 2024.

 קישורים חיצוניים 

 מי קובע מהו ידע? על ההיררכיה של תחומי הדעת האקדמיים, ד"ר אראלה טהרלב בן שחר


 הערות שוליים 

קטגוריה:עיתונאיות ישראליות
קטגוריה:בעלות טור ישראליות
קטגוריה:כתבי בריאות ישראלים
קטגוריה:סופרות ישראליות
קטגוריה:ישראל: תזונה
קטגוריה:משפחת זרחי
קטגוריה:משפחת טהרלב
קטגוריה:ישראליות שנולדו ב-1966